[pic] | AZ EURÓPAI KÖZÖSSÉGEK BIZOTTSÁGA |

Brüsszel, 10.3.2006

COM(2006) 109 végleges

A BIZOTTSÁG KÖZLEMÉNYE A TANÁCSNAK ÉS AZ EURÓPAI PARLAMENTNEK

A nyomástartó berendezésekről szóló irányelv (97/23/EK) szerinti felhasználói ellenőrző szervezetek alkalmazásának értékelése

TARTALOMJEGYZÉK

ÖSSZEGZÉS 3

1. BEVEZETÉS 3

Előzmények 3

Felülvizsgálati módszer 4

2. A FELHASZNÁLÓI ELLENŐRZŐ SZERVEZETEK JÖVŐJE 4

Általános megjegyzések 4

Összeférhetetlenséggel kapcsolatos biztonsági aggodalmak 5

Felhasználói ellenőrző szervezetek által megvizsgált berendezések jelölése 6

A felhasználói ellenőrző szervezetekre vonatkozó rendelkezések átvételének

kötelezővé tétele 7

A felhasználói ellenőrző szervezetek által végzendő feladatok körének bővítése 7

3. KÖVETKEZTETÉSEK 9

A BIZOTTSÁG KÖZLEMÉNYE A TANÁCSNAK ÉS AZ EURÓPAI PARLAMENTNEK

A nyomástartó berendezésekről szóló irányelv (97/23/EK) szerinti felhasználói ellenőrző szervezetek alkalmazásának értékelése

ÖSSZEGZÉS

E közlemény tartalmazza a nyomástartó berendezésekről szóló 97/23/EK irányelvben előírt, a felhasználói ellenőrző szervezetek működésének értékeléséről szóló jelentést.

A felhasználói ellenőrző szervezetek alkalmazásának értékelése azt mutatja, hogy nincsenek biztonsági problémák. A felhasználói ellenőrző szervezetek jól és rendeltetésszerűen működnek, azaz megfelelnek a felhasználói ellenőrző szervezetek eredeti koncepciójának, amely szerint lehetővé kell tenniük a felhasználói csoportok számára műszaki szakértelmük korlátozott belső alkalmazások céljára történő kiaknázását. Az irányelv rendelkezéseit bizonyos pontokon optimalizálni lehetne, de ennek várható előnyei nem lényegesek.

A Bizottság ezért arra a megállapításra jutott, hogy nem indokolt a nyomástartó berendezésekről szóló irányelv felhasználói ellenőrző szervezetekkel kapcsolatos módosítási javaslatának a Tanács és a Parlament számára történő továbbítása

1. BEVEZETÉS

Előzmények

A nyomástartó berendezésekről szóló irányelv felhívja a Bizottságot (14. cikk) a felhasználói ellenőrző szervezetekről szóló jelentés benyújtására. Amíg az új megközelítés szerinti irányelvekben a megfelelőségértékelésbe történő harmadik fél általi beavatkozást kizárólag a tagállamok számára bejelentett szervezetek végezhetik (Bejelentett szervezetek), a nyomástartó berendezésekről szóló irányelv azzal a sajátossággal rendelkezik, hogy a tagállamok területükön belül engedélyezhetik olyan nyomástartó berendezések vagy rendszerek forgalmazását vagy üzembe helyezését, amelyek megfelelőségének értékelését „felhasználói ellenőrző szervezetek”, azaz a berendezést használó vállalat (felhasználó) szervezeti egysége végzi.

Mivel a felhasználói ellenőrző szervezetek a nyomástartó berendezések irányelv elfogadásának időpontjában még csak néhány tagállam által követett gyakorlatot tükröző újdonságnak számítottak, az irányelv előírja a Bizottság számára a felhasználói ellenőrző szervezetek hatásainak figyelemmel kísérését, és egy értékelés elkészítését három évvel az irányelv nemzeti szintű végrehajtása után. E célból a Bizottság felkéri a tagállamokat, hogy továbbítsanak számára minden hasznos információt e cikk végrehajtásával kapcsolatban. Szükség esetén az értékeléshez csatolják a nyomástartó berendezésekről szóló irányelv módosítására vonatkozó javaslatot.

A felkérést e közlemény teljesíti.

Felülvizsgálati módszer

A közlemény a nemzeti hatóságokkal és érdekelt felekkel történő kiterjedt konzultáción alapul, amit az alábbiak szerint lehet összefoglalni:

- A nemzeti hatóságokkal és érintett felekkel folytatott konzultáció fő platformja a Bizottság szolgálatai által szervezett, 2003 óta ezzel a két témával foglalkozó nyomástartó berendezések munkacsoport volt.

- A vélemények lehető legszélesebb körének megismerése érdekében a Bizottság internetes konzultációt szervezett az érintett felek nézőpontjainak és az európai nyomástartó berendezés ágazat javaslatainak megismerése céljából, hogy információkat szerezzen a felhasználói ellenőrző szervezetekkel kapcsolatos tapasztalatokról, és hogy megállapítsa, a nyomástartó berendezésekről szóló irányelvet módosítani kell-e, vagy azt a jelenlegi formájában kell fenntartani. A konzultációt különböző csatornákon keresztül hirdették meg, és az interneten 2004. októbertől 2005. januárig elérhető volt. Jelentős mennyiségű hozzászólás érkezett[1].

- A nyilvános felkérésre adott, a felhasználói ellenőrző szervezetekkel kapcsolatos válaszok összefoglalását és részletes elemzését, valamint az előzetes következtetéseket a nyomástartó berendezések munkacsoport 2005 áprilisában vizsgálta meg.

- A nemzeti hatóságokat feltérték, hogy 2005 májusának végéig tekintsék át a meghatározott problémákat, hogy a még felülvizsgálatra váró vonatkozásokat véleményezni tudják.

2. A FELHASZNÁLÓI ELLENŐRZŐ SZERVEZETEK JÖVŐJE

Általános megjegyzések

A műszaki berendezéseket felhasználó szervezetek világszerte rendelkeznek olyan szervezeti egységekkel, amelyek feladata az időszakos működés közbeni vizsgálatok elvégzése. Különösen az ilyen berendezések fő felhasználói számára ez a rendszer fontos elem az üzemek biztonságos, megbízható és hatékony működtetésének biztosítására irányuló kötelezettségeik teljesítésében. Ezek az ellenőrző részlegek általában szakmailag képzettek és nagy szaktudással rendelkeznek, valamint – mivel a tulajdonosuk felelősségi körébe tartozó üzemekkel szoros napi kapcsolatban állnak – egyedi ismeretekkel rendelkeznek azokkal az üzemi feltételekkel kapcsolatban, amelyeknek a berendezések ki lesznek téve.

Bár nem minden tagállam rendelkezett a felhasználói ellenőrző szervezetek szabályozási célú alkalmazásával kapcsolatos tapasztalatokkal, a nyomástartó berendezésekről szóló irányelv 14. cikk bevezetett egy rendelkezést, ami lehetővé tette, hogy az említett ellenőrző osztályok némelyike az új berendezések megfelelőségértékelési eljárásának egy részét átvállalja, ezáltal átvéve és kiegészítve a bejelentett szervezetek feladatait. Azonban mivel több tagállam úgy vélte, a felhasználói ellenőrző szervezetek koncepciója nem áll összhangban a „független külső felek” beavatkozását előíró új megközelítéssel, a tagállamoknak lehetőséget adtak, hogy az irányelv felhasználói ellenőrző szervezetekre vonatkozó rendelkezéseit ne ültessék át nemzeti jogrendjükbe.

A bejelentett szervezettel ellentétben, amelyek „nem vehet részt közvetlenül a nyomástartó berendezés vagy rendszer tervezésében, kivitelezésében, forgalmazásában vagy karbantartásában”, a felhasználói ellenőrző szervezet[2] elviekben részt vehet a nyomástartó berendezés „tervezésében, kivitelezésében, forgalmazásában vagy karbantartásában”, de ezekért a tevékenységekért nem lehet felelős.

A felhasználói ellenőrző szervezetnek „szervezetileg azonosíthatónak kell lennie, és olyan jelentési módszerekkel kell rendelkeznie azon a csoporton belül, amelynek részét képezi, amely biztosítja és bizonyítja pártatlanságát”, „és nem vehet részt olyan tevékenységekben, amelyek összeférhetetlenek az ellenőrzési tevékenységekkel kapcsolatos ítéletalkotási függetlenségével és tisztességével”. A tagállamok felelősek a felhasználói ellenőrző szervezetek felügyeletéért, és gondoskodniuk kell arról, hogy ezeket az előírásokat megfelelően teljesítsék.

Mivel a felhasználói ellenőrző szervezetek újdonságnak számítanak új megközelítés keretei között, az irányelv előírja a Bizottság számára a felhasználói ellenőrző szervezetek hatásainak figyelemmel kísérését, és egy értékelés elkészítését három évvel az irányelv nemzeti szintű végrehajtása után. E célból Bizottság felkéri a tagállamokat, hogy továbbítsanak számára minden hasznos információt e cikk végrehajtásával kapcsolatban. Szükség esetén az értékeléshez csatolják a nyomástartó berendezésekről szóló irányelv módosítására vonatkozó javaslatot.

A nemzeti hatóságokkal és érintett felekkel a felhasználói ellenőrző szervezetek jövőjére vonatkozó különböző lehetőségek a következők voltak: i. felhasználói ellenőrző szervezetek koncepciójának megszüntetése; ii. feladatkörük korlátozása; iii. fenntartása; vagy iv. kiterjesztése.

Összeférhetetlenséggel kapcsolatos biztonsági aggodalmak

A nyomástartó berendezésekről szóló irányelv kidolgozásakor aggodalmak merültek fel azzal kapcsolatban, hogy a felhasználói ellenőrző szervezetek által megvizsgált nyomástartó berendezések nagyobb kockázati potenciált jelentenek, mint azok, ahol bejelentett szervezetek is részt vettek a megfelelőségértékelési eljárásban. Ezenkívül az internetes konzultáció során kapott válaszok közül néhány a felhasználói ellenőrző szervezetek koncepciójának megszüntetését szorgalmazta. Azonban ezzel kapcsolatban csak néhány általános biztonsági aggodalmat fogalmaztak meg, amelyeket nem fejtettek ki részletesen.

A konzultációs folyamat során kifejtett biztonsági aggodalmak főként a felhasználói ellenőrző szervezetek vélelmezett függőségére vonatkoztak, mivel a nyomástartó berendezések felhasználóinak csoportjába tartoznak, és elviekben részt vehetnek a nyomástartó berendezés tervezésében, kivitelezésében, forgalmazásában vagy karbantartásában. Azonban a felhasználói ellenőrző szervezetek ilyen feladatokba történő bevonása tipikusan a speciális szakértelem magasabb szintjéhez vezet.

Mind a nyilvános felkérés, mind a tagállamokkal folytatott konzultációk arra utalnak, hogy a felhasználói ellenőrző szervezetek koncepciója megfelelően működik, és hogy sem problémákat, sem rendellenes viselkedést nem tapasztaltak.

A Bizottság arra a megállapításra jutott, hogy a felhasználói ellenőrző szervezetek által végzett munkával kapcsolatban nincsenek konkrét biztonsági aggodalmak.

Felhasználói ellenőrző szervezetek által megvizsgált berendezések jelölése

A konzultációs folyamat során javasolták, hogy a felhasználói ellenőrző szervezeteknek a Bizottság a bejelentett szervezetekhez hasonlóan azonosító számot adjon ki a tagállam általi értesítést követően. A felhasználói ellenőrző szervezetek által vizsgált berendezések ezután a CE jelölés helyett egy speciális jelzést, pl. „UI”, viselnének, valamint a vizsgálatot végző felhasználói ellenőrző szervezetek azonosító számát. Egy ilyen eljárás támogatná a tagállamok piacfelügyeleti feladatait, és nagyobb átláthatósághoz vezetne. Ennek következményeképpen az így jelölt berendezéseket a 8. cikk (Védzáradék) és a 16. cikk (Jogosulatlanul elhelyezett CEjelölések) hatálya alá lehetne vonni.

A konzultációs folyamat során a nemzeti hatóságokat különösen felkérték arra, hogy véleményezzék ezt a javaslatot, valamint közöljék, hogy azonosítottak-e az említett jelölés hiányából eredő problémákat.

Számos nemzeti hatóság hívta fel a figyelmet arra, hogy amennyiben egy felhasználói ellenőrző szervezetek által vizsgált berendezést forgalomba hoznak és üzembe helyeznek, a hatóságok számára elegendőek a dokumentációban szereplő műszaki adatok, nincs szükség általános jelölésre. Hasonlóképpen, használtan értékesített nyomástartó berendezés esetén a terméket kísérő dokumentációnak elégségesnek kell lennie a vizsgálathoz. Bizonyos hatóságok speciális belső jelöléseket írhatnak elő az általuk bejelentett felhasználói ellenőrző szervezeteknek, ezzel segítve annak ellenőrzését, hogy a megfelelőségértékelési eljárást már elvégezték-e.

Más hatóságok aggodalmukat fejezték ki a lehetséges kiskapuk miatt, amennyiben egy felhasználói ellenőrző szervezet által jóváhagyott, azaz egy adott vállalaton belüli felhasználásra szánt terméket más felhasználóknak adnak el, mert szerintük ebben az esetben a kockázat nő, ha a termékeket jelölik. Ez az érv azonban nem tűnik meggyőzőnek, mivel a jelölés a piaci felügyeletet segítené annak ellenőrzésével, hogy az adott létesítményben található termékeket értékelte-e a hatáskörrel rendelkező felhasználói ellenőrző szervezet.

Az összes tényezőt figyelembe véve a Bizottság arra a következtetésre jutott, hogy a nyomástartó berendezés felhasználói ellenőrző szervezet általi vizsgálata csak az adott üzemeltető számára érvényes, ezért azt másik üzemeltető nem használhatja. Ezért nincs szükség speciális jelölésre. Ezt a véleményt a Bizottság nyomástartó berendezésekkel foglalkozó munkacsoportja is támogatja.

A felhasználói ellenőrző szervezetekre vonatkozó rendelkezések átvételének kötelezővé tétele

Jelenleg ha egy tagállam még nem ültette át a 14. cikket, vagy ha átültette, de nem jelentett még be felhasználói ellenőrző szervezeteket, akkor nem köteles területén elfogadni a más tagállamok által bejelentett felhasználói ellenőrző szervezetek által végzett megfelelőségértékelési eljárásokat.

Számos válaszadó, főként felhasználók és felhasználói ellenőrző szervezetek ezért azt javasolták, hogy minden tagállam számára kötelezővé kellene tenni a felhasználói ellenőrző szervezetekről szóló 14. cikket, és azt, hogy minden felhasználói ellenőrző szervezet által készített megfelelőségértékelést elfogadjanak, függetlenül attól, hogy ők maguk rendelkeznek-e kijelölt felhasználói ellenőrző szervezetekkel. Az ő nézőpontjuk szerint a nagy ipari felhasználók csoportjai, akik gyakran az EU számos országában tevékenykedő multinacionális vállalatok, csak akkor használhatják ki a felhasználói ellenőrző szervezetek által nyújtott előnyöket, és valósíthatnak meg egységes biztonsági politikát, ha mindenhol ugyanazt az egységes megfelelőségértékelést követhetik. Az, hogy a felhasználói ellenőrző szervezetek által végzett megfelelőségértékelést mindössze néhány ország területén telepített berendezések esetében nem ismernék el, aránytalanul kedvezőtlen lenne e felhasználói csoportok és biztonsági politikájuk számára, gátolná a hatékony munkát, valamint az egységes biztonsági és integritásvédelmi menedzsment rendszerek fenntartását.

Másrészről a 14. cikket át nem vevő tagállamok a konzultációs folyamat során elmondták, hogy az átvétel visszautasításának nem a koncepcióval kapcsolatos korábbi tapasztalatok hiánya az oka, hanem az, hogy azt vagy nem tartották szükségesnek, vagy nem látták annak különösebb előnyeit. Azonban még ezek a tagállamok is készségüket fejezték ki jogszabályaik felülvizsgálatára a többi tagállam tapasztalatainak és az ágazat kéréseinek fényében.

A Bizottság arra a megállapításra jutott, hogy előnyös lenne az irányelv felhasználói ellenőrző szervezetekre vonatkozó rendelkezéseit minden tagállamban végrehajtani. Azonban az irányelv felhasználói ellenőrző szervezetekre vonatkozó rendelkezései átültetésének kötelezővé tétele nem eléggé releváns egy bizottsági javaslat, valamint a Tanács és a Parlament bevonásával indított, a nyomástartó berendezésekről szóló irányelv módosítására irányuló szabályozási eljárás igazolására.

A felhasználói ellenőrző szervezetek által végzendő feladatok körének bővítése

Eredetileg a felhasználói ellenőrző szervezetek koncepcióját a felhasználói csoportok belső céljaira dolgozták ki annak érdekében, hogy a műszakilag igen összetett nyomástartó berendezések üzemeltetői fel tudják használni a csoporton belül felhalmozódott szakértelmet a megfelelőségértékelési eljárás során. Ezért a felhasználói ellenőrző szervezetek számára elérhető megfelelőségértékelési modulok korlátozottak.

Ezt túlzott mértékű korlátozásnak érzékelték, különösen a felhasználói ellenőrző szervezetek. A nyilvános konzultáció válaszadóinak egyharmada vélte úgy, hogy a felhasználói ellenőrző szervezetek által végzett feladatokat ki kellene bővíteni.

A konzultációs folyamat során a feladatkör bővítésének következő lehetőségeit határozták meg:

Típus- és kialakításvizsgálat

A felhasználói ellenőrző szervezetek által végezhető megfelelőségértékelési eljárások az A1 (belső gyártásellenőrzés), C1 (típusmegfelelőség), F (termékellenőrzés) és G (egyedi EK-ellenőrzés). A felhasználói ellenőrző szervezetek kizárólag annak a csoportnak az érdekében járnak el, amelynek részét képezik.

Elsőre logikátlannak tűnik, hogy a B (EK-típusvizsgálat) és B1 (EK-tervvizsgálat) tervezési modulok szerinti megfelelőségértékelési eljárásokat nem végezhetik felhasználói ellenőrző szervezetek, tekintettel arra, hogy a tervezési és a gyártási G modul szerinti megfelelőségértékelési eljárásokat azonban végezhetik. Arra is utaltak, hogy a gyártásfolyamat felhasználó általi speciális ismeretét jobban lehetne már a nyomástartó berendezések tervezési fázisába is integrálni, ha a felhasználói ellenőrző szervezetek elvégeznék a vonatkozó megfelelőségértékelési eljárásokat.

Igaz, hogy nagyon összetett rendszerek esetében a felhasználói ellenőrző szervezetek lehetnek a legkompetensebb szervezetek a megfelelőségértékelés elvégzésére. Azonban meg kell jegyezni, hogy a gyakorlatban a nem sorozatban gyártott termékek (egy) felhasználói ellenőrző szervezet által a B1 + F, B + F és B + C1 modulok kombinációinak alkalmazásával végzett megfelelőségértékelési eljárása nagyon hasonlít a G modullal végzett megfelelőségértékelési eljáráshoz. Ezért a B és B1 modulokhoz történő hozzáférés kevés hozzáadott értéket teremtene a felhasználói ellenőrző szervezeteknek, ha a jelenlegi helyzet szerint nem lennének képesek a gyártó minőségirányítási rendszereinek vizsgálatát elvégezésre.

Ezenkívül a B és B1 modulok főleg a sorozatban gyártott termékekre vonatkoznak. De ezeket a termékeket igen ritkán tervezik csak egy adott felhasználói csoport általi üzembe helyezésre. Ezért a felhasználói ellenőrző szervezet általi vizsgálathoz ebben a tekintetben igen kevés gazdasági érdek fűződik.

A gyártók minőségügyi rendszereinek vizsgálata

Sorozatgyártás esetén a gyártók általában minőségirányítási rendszereket alkalmaznak. Mivel a vevőspecifikus sorozatgyártású berendezések a nagyfelhasználók számára a nyilatkozatok szerint egyre fontosabbá válnak, azt javasolták, hogy a felhasználói ellenőrző szervezetek a gyártók minőségügyi rendszereit a nyomástartó berendezésekről szóló irányelv vonatkozó moduljainak (D, D1, E, E1, H és H1) megfelelően viszgálhassák.

Nem merült fel olyan biztonsági ok, amiért a felhasználói ellenőrző szervezetek ne lennének kompetensek ebben a feladatkörben.

Azonban a tagállamok úgy vélték, hogy a tevékenységi kör ilyen bővítésére nincs szükség, mert a gyártók általában bevezetett minőségügyi rendszerekkel rendelkeznek. A felhasználói ellenőrző szervezetek általi további vizsgálat a vizsgálatok megkettőzése lenne, több esetben csak a nagy felhasználói csoportok által a kisebb gyártókra kifejtett nyomás miatt, és ez nem eredményezne hozzáadott értéket.

Állandó kötési eljárások jóváhagyása és az állandó kötés elkészítését és a roncsolásmentes vizsgálatok elvégzését végző személyzet minősítése

A webes konzultációra adott visszajelzésében több válaszadó is a felhasználói ellenőrző csoportok által az állandó kötési eljárások jóváhagyásával és az állandó kötés elkészítését és a roncsolásmentes vizsgálatok elvégzését végző személyzet minősítésével kapcsolatos jóváhagyási tevékenységekkel is bővített volna a felhasználói ellenőrző szervezetek feladatkörét, arra hivatkozva, hogy a felhasználói ellenőrző szervezeteknek nagy tapasztalatuk van az állandó kötési eljárásokkal és roncsolásmentes vizsgálatokkal kapcsolatban. Arra is hivatkoztak, hogy logikátlan lenne a felhasználói ellenőrző szervezetek kizárása ezekből a gyártással kapcsolatos eljárásokból és minősítésekből, miközben a gyártási fázishoz kapcsolódó megfelelőségértékelési eljárásban hatáskörrel rendelkeznek; ezek a korlátozások értelmetlenek lennének és hátrányosan befolyásolnák a hatékonyságot. Végül, a bejelentett szervezetek erre a célra történő alkalmazása nem teremtene hozzáadott értéket a biztonságra vonatkozóan.

A tagállamok hatóságaitól érkezett visszajelzések azonban világosan azt mutatták, hogy nincs szükség a feladatoknak ebbe az irányba történő kiterjesztésére. A gyártók legfontosabb szakembereit harmadik fél, pl. bejelentett szervezet vagy elismert külső szervezet hagyja jóvá, mivel a gyártóknak más vevők számára is szükségük van ilyen általános jóváhagyásra. Ezen túlmenően; felmerül a kérdés, hogy roncsolásmentes vizsgálatok és hegesztési eljárások felhasználói ellenőrző szervezet általi jóváhagyása általános érvényű lesz-e a jövőben, és hogy azt lehet-e alkalmazni olyan nyomástartó berendezések gyártására, amelyek megfelelőségértékelését nem egy felhasználói ellenőrző szervezet végezte.

Az előző pontokhoz hasonlóan, szem előtt kell tartani, hogy a felhasználói ellenőrző szervezetek koncepcióját speciális célból vezették be, azon elvtől való eltérés lehetővé tételére, mely szerint a belső gyártásellenőrzés (A) modulon kívüli megfelelőségértékelését harmadik fél, pl. bejelentett szervezet végzi. Az említett elv védelme értekében világos különbséget kell tenni a felhasználói ellenőrző szervezetek és a bejelentett szervezetek között. A felhasználói ellenőrző szervezetek feladatait csak világos és bizonyított érvek esetén kell kibővíteni.

Ezért a Bizottság arra a következtetésre jutott, hogy a felhasználói ellenőrző szervezetek által végzendő feladatköröket továbbra is egy felhasználói csoport speciális céljaira kell korlátozni, és azokat nem kell kibővíteni a más célú megfelelőségértékelési eljárások elvégzésével.

3. KÖVETKEZTETÉSEK

A Bizottság megjegyzi, hogy a nemzeti hatóságok és érdekelt felek szerint felhasználói ellenőrző szervezetek koncepciója jól, a szándékolt módon működik. A biztonsági aggodalmakkal kapcsolatban nem áll rendelkezésre bizonyíték. Elfogadott, hogy a felhasználói ellenőrző szervezetekkel kapcsolatos első tapasztalatok fényében az irányelv rendelkezéseit néhány kevésbé fontos ponton optimalizálni lehetne, pl. a nyomástartó berendezésekről szóló irányelv 14. cikkének kötelezővé tételével. Azonban az ezzel járó várható előnyök a nyomástartó berendezésekről szóló irányelv módosításának nemzeti és EU-szintű adminisztratív költségeit, valamint a tagállamok azon lehetőségét tekintve, hogy a felhasználói ellenőrző szervezetek rendelkezéseit önkéntes alapon hajtsák végre, nem eléggé lényegesek. Ezért figyelembe kell venni a tagállamok közigazgatásának és a Bizottság korlátozott erőforrásait, és más elvégzendő feladatait, pl. piaci felügyelet.

A felhasználói ellenőrző szervezetek feladatkörének olyan mértékű kibővítése, ami azok tevékenységei körét a bejelentett szervezetek tevékenységi köréhez közelítené, összekeverné a felhasználói ellenőrző szervezetek és a bejelentett szervezetek szerepét, és összezavarná a gyártókat, pl. ha általános jóváhagyásra lenne ugyanazon termék minden vevő számára szánt változata esetében, és további jóváhagyás a termék adott felhasználói csoport számára gyártott változata esetén, az a megfelelőségértékelés megkettőzése lenne.

Ezenkívül a felhasználói ellenőrző szervezetek által végzett feladatok kibővítése ellentétben állna a felhasználói ellenőrző szervezetek eredeti koncepciójával, amelynek az volt a szándéka, hogy lehetővé tegyék a felhasználói csoportok számára műszaki szakértelmük korlátozott belső alkalmazások céljára történő kiaknázását, ellentétben a külső célú vagy kereskedelmi felhasználással. Ezt az elvet követve a felhasználói ellenőrző szervezetek által végzett megfelelőségértékelési feladatoknak továbbra is a műszakilag összetett, és a legtöbb esetben egyedileg legyártott termékekre kell korlátozódnia. Erre a célra a felhasználói ellenőrző szervezetekre vonatkozó jelenlegi rendelkezések megfelelők.

Ezért a Bizottság úgy véli, hogy a felhasználói ellenőrző szervezetek jelenlegi koncepciója megfelel az eredeti, az ellenőrző szervezeteknek a felhasználói csoporton belüli létrehozását kitűző célnak, és nem tartja szükségesnek egy, a nyomástartó berendezésekről szóló irányelv 14. cikkének módosításáról szóló javaslat továbbküldését.

[1] A hozzászólások összefoglalása a http://europa.eu.int/comm/enterprise/pressure_equipment/index_en.htm címen érhető el.

[2] A bejelentett szervezetek által végrehajtott feladatokkal kapcsolatos rendelkezésektől eltérve a nyomástartó berendezésekről szóló irányelv 1. cikke szerint a tagállamok területükön engedélyezhetik az olyan nyomástartó berendezések és rendszerek forgalomba hozatalát és felhasználók által történő üzembe helyezését, amelyek esetében egy felhasználói ellenőrző szervezet megvizsgálta, hogy megfelelnek az alapvető követelményeknek.